RS 12 «Svolvær»

RS 12 «Svolvær» er en tidligere redningsskøyte som ble bygd for Redningsselskapet i 1897. Under bygging av «Svolvær» gjorde Colin Archer noen endringer fra Colin Archer-typen som han hadde bygd siden 1893. «Svolvær» var litt lenger enn de tidligere skøytene og baugprofilen ble litt rettet ut. Skøytemannskapet var fornøyd med den nye typen, som ble kalt Svolvær-typen. Det ble bygd ti skøyter etter denne konstruksjonen.

«Svolvær» ble bygd av Colin Archer i Larvik. Byggeprisen var kroner 10 552,94. Skøyta ble finansiert med gave fra Caroline Harvey fra Milford Haven i England. I 1896 fikk Redningsselskapet 6000 kroner. De skulle brukes til en redningsskøyte som under fisket skulle stasjoneres i Svolvær, der Miss Harvey ofte var på besøk. Etter at skøyta var ferdig gav hun resten av byggesummen. Miss Harvey arbeidet ivrig for redning både i Norge og i Storbritannia. For dette arbeidet fikk hun i 1918 Kongens fortjenstmedalje.

Mens hun var i drift for Redningsselskapet reddet RS «Svolvær» 70 mennesker fra en sikker død. 1061 fartøy ble berga eller fikk assistanse. I 1927 ble mannskapet på «Svolvær» hedret med Emile Robins belønning. Redningsselskapet solgte «Svolvær» i 1938 til Jens Berntsen fra Tønsberg.

«Svolvær» er i dag i privat eie i Lofoten og har vært på vannet alle leve år.

Vinner av Vestfjordseilasen i klassen tradisjonelle båter og skøyter.

Kilder 
 Bjørn Foss: Fra seil til vannjet. Historien om redningsskøytene (Norsk Maritimt Forlag 2002)

Norske redningsskøyter
Skip fra 1897
Skip bygget i Norge
Artikler i sjøfart-prosjektet